Exqrch/javanese-Komodo-pixelgpt huggingface dataset:
Ing dolanan menika mbetahaken kalih leng alit sabanjuripun didamel garis bunderan kanthi jarakipun 1 meter saking leng menika kang diarani njejegan
Jarak njejegan setunggal lan njejegan ing sisih liyanipun menika 5–7 m
Njejegan menika kanggo papan bebandan Ing caketipun njejegan menika didamel bunderan ukuranipun luwih alit tinimbang njejegan kang mapan rada miring ing tengen saking njejegan
Jeg-jegan menika dados kalih kelompok kang adhep-adhepan, tuladhane kelompok I (anggota A,B,C,D,E) lan kelompok II (anggota F,G,H,I,J)
Saben kelompokipun paling sekedhik anggotanipun 4 bocah
Nanging kirang saking 4 ugi saget dolanan
Saderenge miwiti dolanan, salah setunggal anggota menika dados wakil pingsut kagem nemtokaken kalah lan menang
Umpaminipun kelompok I kalah lan kelompok II menang
Kelompok menika kedah nemtukaken markas, kang wujud wit, cagak, lan sakpanunggalane
Markas menika antawisipun kelompok I lan kelompok II jarakipun 10 dumugi 20 meter
Uga kalih kelompok menika damel papan kunjara kang awujud garis bunder kang jarak kaliyan beteng antawis 3 dumugi 5 meter
Kelompok kang kalah kedah mancing medal wonten jawinipun beteng, kang saderengipun jaga beteng.
Pemain kalah, tuladhanipun pemain A, medal saking beteng
Mula piyambakipun saget diuyak pemain lawan, tuladhanipun pemain F
Saderengipun pemain F kedah nyepeng beteng
Menawi pemain A wau saget kauyak lan kacepeng dening pemain F, pemain A dikunjara dening kelompok II
Dheweke dikunjoro ing bunderan kanthi cara jumeneng
Anggota kelompok I, tuladhanipun pemain B, gadhah penggayuhan mbiyantu supados pemain A medal saking kunjara
Saderengipun pemain B ugi kedah nyepeng beteng
Nalika ajeng medalaken pemain A saking kunjara, piyambakipun uga saget nyepeng pemain F kang dereng wangsul wonten ing beteng
Menika salajengipun nguyak lan medalaken rencang kang sampun ing kunjoro
Saben pemain kang pun saget balik wonten betengipun luwih kiyat tinimbang pemain liyanipun
Uga saget nalika anggota kelompok I saget nyepeng beteng mungsuh
Mula kelompok I dados menang
Nanging nalika anggota menika kalah kaliyan anggota kelompok II, piyambakipun dikunjara
Kelompok kang saget nyepeng beteng mungsuh pisanan menang dolanan
Menawi kelompok I saget nyepengi beteng, kelompok menika angsal biji 1
Dolanan menika saget dibangsuli malih
Dolanan menika mbetahaken rasa sportivitas
Pemain kang licik mboten dipracaya dening pemain liyanipun
Dolanan menika kedah sesaengan, mboten pados menangipun piyambak
Saben pemainipun kedah rumangsa papanipun dados penunggu beteng utawi sisih kang kalah
Menawi mboten saget lumayu banter, kedahipun tengga beteng
Jeg-jegan menika nuwuhaken rasa tresna tumraping jagat amargi dolanan menika wonten ing latar utawi lapangan
Jagat menika mboten saget pisah saking gesangipun tiyang
Mula bocah sampun sadar menawi gesang menika saget ngregani jagat
Jeg-jegan uga nuwuhaken rasa tulung tinulung tumrap rencang nalika wonten alangan
Caranipun nulung temtu migunakaken cara kang sae
Menika uga nuwuhaken cara mikir marang bocah
Menawi wonten migunakaken cara licik bakal diukum mboten tumut dolanan malih
Dolanan menika uga nuwuhaken greget supados saget menang
Menika dados pawiyatan tumrap bocah menawi pengin menang bakal nemuni alangan.
Nanging alangan menika saget diprantasi migunakaken daya upaya
Jeg-jegan menika ugi nuwuhaken rasa tanggel jawab
Saumpaminipun salah setunggal kelompok menika kalah, setunggal kelompok menika tanggel jawab kaliyan aturan kang sampun didamel saderengipun dolanan diwiwiti
Menika dados pawiyatan tumrap bocah nalika ngadhepi masyarakat.
Riyaya Undhuh-Undhuh Riyaya Undhuh-Undhuh Majawarna inggih menika salah satunggaling upacara kang ngrembaka ing Gereja Kristen Jawi Wetan (GKJW) Majawarna, Jombang
Tradhisi menika sampun turun-temurun ing GKJW Majawarna (Mojowarno ing panulisan basa Indhonesiya)
Undhuh-undhuh menika diwontenaken ing wulan Mei saben taunipun
Undhuh-undhuh menika salah satunggaling kabudayan masyarakat Jawi kang gesang wonten ing desa-desa
Upacara menika dados paring kasil panen tumrap Dewi Sri
Ananging sabanjuripun Kristen mlebet ing Majawarna undhuh-undhuh menika banjur digabung dados setunggal kaliyan ajaran Kristen lan dados paring kagem Gusti Yesus Kristus
Menawi wonten umat kang angsal kasil panen kathah, kedah caos marang tiyang kang mbetahaken
Saderengipun undhuh-undhuh, masyarakat Majawarna ngawontenakaen Lumbung Pirukunan
Lumbung Pirukunan menika tembung kangge nyebat nalika masyarakat Mojowarno ngelmpakake arta utawi panen pari
Kasil panen pari menika banjur disade lan artanipun dikempalaken kagem damel Gereja ing taun 1871
Masyarakat menika ingkang damel gereja ing taun 1879
Gereja Majawarna dados Gereja Kristen Jawi kang paling sepuh ing Jawi Wetan
Upacara menika ugi dados sarana raos sukur nalika taun 1923 Gereja Majawarna dados gereja mandhiri
Rikala semanten Jemaat Kristen Majawarna sampun saged nyekapi piyambak tata cara pelayanan ing Gereja tanpa Zending
Gereja menika saget nyekapi saking masyarakat piyambak saking daya lan dana masyarakat Majawarna
Sabanjuripun taun 1930, undhuh-undhuh menika diwonteni saben taun
Wonten pambeda nalika panen taun 1930 kang saderengipun mlebet lumbung piyambak dados mlebet ing lumbung gereja
Uga wonten pambeda inggih menika ingkang saderengipun damel golekan Dewi Sri utawi Sudhana dipungantos dados golek saking tokoh-tokoh Alkitab ingkang didamel saking kasil panen
Tradhisi kang wiwitanipun saking Majawarna menika banjur ngrembaka ing Jawi
Mboten namung ing Majawarna, nanging uga ing tlatah Jawi Wetan
Uga GKJ (Gereja Kristen Jawa) ing Jawa Tengah lan Jakarta
Desa Majawarna menika desa kang dibika dening babad alas
Sabanjuripun babat alas menika dados masyarakat petani
Saderengipun Undhuh-undhuh, wonten tradhisi kebetan, keleman, lan pungkasanipun undhuh-undhuh
Nalika wiwit garap sabin, masyarakat Kristen Majawarna menika ngawontenaken upacara kebetan
Kebetan menika kapendhet saking tembung Walandi "gebed" ingkang jarwanipun donga
Masyarakat Jawi menika banjur nyebat "gebed" dados kebet utawi kebetan.
Kebetan utawi donga sesarengan menika nyuwung karaharjan nalika wiwit tandur ing sabin
Warga mbeta encek kang isinipun urap-urap, ayam, lan arem-arem kang dibeta tumuju ing Sinagog utawi kantor desa
Masyarakat menika nyebat tumindhak menika medalaken asahan utawi medalaken tumpeng
Sabanjuripun donga sesarengan menika banjur dhahar sesarengan
Adicara menika dipandegani dening kepala dhusun utawi kepala dèsa kang ngundang panituwa utawi pandhita supados mandegani donga sesarengan
Acara menika diwontenaken ing wulan Oktober
Wancinipun jam 14.00 siyang
Tandha menika menawi kenthongan jam 13.00 masyarakat kedah siyap ing dalemipun piyambak-piyambak
Wanci jam 13.30 kenthongan dipunthuthuk malih tandha mlampah medal saking dalemipun piyambak-piyambak
Ingkang pungkasan wanci jam 14.00 kenthong dipunthuthuk dados tandha menawi adicara dipunwiwiti
Acara menika dipunbikak dening sesepuh desa kanthi paparan tujunipun adicara menika
Sabanjuripun sesepuh desa matur, warga jemaat utawi pandhita mandegani kabekten kanthi donga lan pujian
Sabanjuripun kabekten menika dhaharan sesarengan
Nalika acara menika diwiwiti, namung jaler lan para taruna ingkang tumut
Ananging samenika tiyang estri lan bocah angsal tumut adicara menika
Sabanjuripun kebetan, para tani banjur wiwit garap sabin
Para tani banjur nyawisaken bedengan lan pinihan
Tata tanam menika miturut pranata mangsa kados dene para sesepuh
Prantandha menawi wiwitan tandur menika menawi gadhung utawi uwi kang jinis tanduran rambat menika tuwuh
Ing wulan Dhesember tandhur menika kedah pungkasan
Tandur menika kedah sesarengan
Amargi menawi tandur lebar kathah kasilipun kirang sae
Sabanjuripun winih pantun sampun cumawis dipunpindhah ing bedengan, mula diwonteni ndhaud
Ndhaud menika njabut winih pantun lajeng dipunpindhah ing bedengan
Rikala rumiyin, para tani menika mboten saged ngukur jarak mula cara tanduripun ngginakaken jarakan
Nalika taun 1960, para tani menika mangertos cara ngukur migunakaken cara larik
Piranti menika jidharan ingkang dipundamel saking kajeng utawi pring kanthi ukuran tapak asta tiyang sepuh
Sabanjuripun pantun umur 36 dinten utawi selapanan, diwontenaken acara keleman
Adicara menika nyuwun dhumateng Gusti Allah supados paring toya ingkang cekap lan kasil panen ingkang sae.
Keleman menika kapendhet saking tembung kelem
Tembung menika saking kawontenan pantun ingkang sampung kelem kalawan toya ing sabin, pantun ingkang wilis ing sabin
Nalika keleman kang tindak menika sesepuh lan tiyang enem
Ing kasembadan menika kathah rembag lan pawiyatan cara nandur pantun kang sae utawi cara menawi ngadhepi ama lan penyakit
Mboten namung sesepuh, nanging generasi enem uga diparingi kasembadan menawi ajeng rembag ing keleman
Adicacara kabekten ing keleman menika diwontenaken ing papan nalika kebetan
Dhaharan menika arupa kuwe
Wonten dhaharan horog-horog, pleret, juwadah, wajik, nagasari, wajik, surabi, lan sapanunggalanipun
Horog-horog lan pleret menika dipundamel saking glepung uwos lan dipundhahar sesarengan kaliyan parutan klapa
Horog-horog menika dados pralambang siti ingkang subur
Pleret dados pralambang ama utawi penyakit ing pantun
Riyaya undhuh-undhuh menika diwontenaken ing wulan Mei
Kados ajaranipun Nabi Musa kang tani, para tani ing Majawarna uga nyaosaken kasil panenipun marang Gusti Ingkang Maha Kuwasa
Masyarakat Majawarna kang sanes tani menika nyaosaken arta ingkang saking upah nyambut damel
Uga kang bakul menika caos kasil bakulan
Kang nyambut damel ing kaprigelan utawi angon uga caos kasilipun
Saderengipun taun 1930, adicara nglebetaken pantun ing lumbung menika kanthi upacara
Adicara menika dipunwiwiti kalawan andamel kalih tali pantun alit ingkang dipunsusun kados golekan
Setunggal golekan ingkang jaler menika dados lambang Sudhana
Lan setunggal menika dados setri ingkang lambang Dewi Sri
Nalika nglebetaken pantun menika diwakili jaler lan setri
Nalika ngelebetaken pantun menika uga kairingi kothekan lesung kanthi tembang "Dhudha Njaluk Lawang." Riyaya Undhuh-undhuh menika didadosaken setunggal kaliyan Pentakosta
Pentakosta menika ugi diwontenaken ing wulan Mei, sebab rikala semanten panen pantun namung saget sepindhah saben taunipun
Panyawisan menika dipunwiwiti saking majelis utawi blok piyambak-piyambak.Nalika taun 1970, saderengipun acara Riyaya menika diwontenakane tandhing olahraga kados voli lan skak
Juwaranipun diumumaken nalika acara Riyaya menika
Undhuh-undhuh menika dipunwiwiti saking tiyang ingkang nyurung gerobag maneka jinis kang diarak mubeng desa tumuju ing gereja
Gerobag menika mbeta kasil bumi, dhaharan, lan raja brana
Rame lan suwasana sesarengan ing enjing menika dados acara syukuran panen saking Gusti Ingkang Maha Kuwaos ing adicara taunan
Kekajenganipun mugi-mugi kasil panen taun ngajeng tambah sae lan syukur tumrap kasil panen ing taun menika.
Wonten 7 blok ingkang tumut kang kirab menika
6 blok saking dhusun lan setunggal blok saking RS Kristen Majawarna
Blok dhusun menika wonten Blok Dhusun Majawarna, Blok Dhusun Majarata, Blok Dhusun Majatengah, Blok Majajejer, Blok Majawangi, lan Blok Majadhukuh
Nalika kirab, uga kairingan tembang "Ndungkap Mangsa Panen" saking Kidung Poensen "Lah sampun dumugi ing mangsa panen" "Ing sabin kang sarwa tinon wewulen" "Kang kuning tumungkul dewarninipun" "Janji rame-rame mring tiyang dhusun" "Nggih tiyang punika ngolah sabine" "Lan anggen mangsane, nyebar wijine" "Melujeng anggaru lan nengga" "Bilih bade wonten ramening dèsa" "Samanten punika, nggih bilih Allah" "Ngercangi mring tiyang kalayan berkah" "Anuwuhake tetanemipun" "Estu
tiyang kalayan berkah" "Anuwuhake tetanemipun" "Estu badhe wonten ramening dhusun" "Mila kula sampun ngantos kesupen" "Saestunipun Pangeran kang paring panen" "Den sora digunggung kawlasanipun" "Sareng rame-ramening panenanipun" Uga lagu Wus Lebare Panen kang diripta dening Pandhita Poensen kados ing ngandhap punika: "Sampun lebare panen, lah lah lah, lah lah lah" "Sampun minggah pantune, lah lah lah, lah lah lah" "Sabine tiyang tani pinaringan berkah"
lah" "Sabine tiyang tani pinaringan berkah" "Samangke sampun mukti, lan ayeming manah" "Lah lah lah...lah lah lah...lah lah lah...lah lah lah" "Dene surak tiyang tani lah lah lah, lah lah lah" "Lumbung diiseni lah lah lah, lah lah lah" "Waune langkung susah, kathat pedamelan" "Nging klayan sihing Allah, samangke bingahan" "Lah lah lah, lah lah lah..., lah lah lah, lah lah lah" Undhuh-undhuh menika
lah, lah lah lah" Undhuh-undhuh menika wonten barang-barang kang dikirab didamel bentuk simbol-simbol Kristen kados dene Yesus Kristus, Margi Salib, bentuk liyanipun
Sabanjuripun dumugi gereja, arak-arakan wau banjur didongaken ing Misa Undhuh-Undhuh lan dilelang marang umat lan warga masyarakat
Kasil lelang menika kagem nyekapi kebutuhan gereja lan diparingaken tumrap tiyang kang mbetahaken
Ing pungkasan acara menika banjur tanggapan wayang
Undhuh-undhuh menika rame sanget
Pitu Blok wau banjur tumuju ing GKJW Majawarna tumuju papan lelang
Mboten namung warga Jombang, nanging uga warga saking Surabaya, Kadhiri, Majakerta, lan Jawa Tengah
Mboten namung masyarakat Kristen, nanging uga masyarakat Islam tumut ing acara menika
Masyarakat dados setunggal tanpa crah
Mboten wonten benten kapitadosan utawi asal
Sinten mawon kang mlebet ing acara menika ditampi lan guyub rukun
Saking proses akulturasi menika, agama mboten mudaraken kabudayan Jawa
Kabudayan menika dados cara kangge ngibadah
Acara agama menika dados cara kagem nguri-uri kabudayan
Nalika undhuh-undhuh ing Kadhiri, jemaat jaler migunakaken iket lan lurik
Lan jemaat setrinipun migunakaken kebaya
Undhuh-undhuh menika mboten namung kagem jemaat GKJW
Nanging uga dados salah satunggaling cara nguri-nguri kabudayan Jawi
Antawisipun kabudayan uluk syukur tumrap kasil panen.
Nyadar Nyadar inggih punika tradhisi kadang tani sarem Madura ingkang katindakaken kaping tiga saben taunipun
Ancas kawontenaken upacara nyadar inggih punika kagem wujud sukur dhumateng Gusti Allah saha kagem kintun donga dhumateng para leluhur ingkang sampun maringi kawruh babagan pandamelan sarem wonten ing Kabupatèn Sumenep
Kawit 2017, tradhisi nyadar resmi kaakeni déning Pamaréntah Républik Indonésia minangka salah satunggaling Warisan Budaya Sanès Barang salebeting bab padatan, tata cara, kaliyan pahargyan
Tradhisi nyadar dipun wiwiti déning satunggal wadya saking Bali aran Anggasuta ingkang kalah paprangan saking Kraton Sumenep, lajeng nyingkrih dhumateng Désa Pinggir Papas sareng kaliyan wadyabalanipun
Ratu Sumenep ngampuni saha ngangsalaken wadyabala Bali ndunungi désa punika
Tanah-tanah ing désa punika boten saged dipun tanemi pantun jalaran tanahipun kapernah ing pasisir lan asring kaelepan toya seganten
Pramila ingkang ndunungi kedah ngandelaken sumber daya sanèsipun kados ta sarem ingkang gampil kapanggih
Cariyosipun bebrayan Pinggir Papas, Anggasuta nemu endhapan toya ingkang awujud kristal ingkang sayektosipun aran sarem
Anggasuta lajeng sinau ngenani pandamelan sarem saking toya seganten kagem bebrayan ing Pinggir Papas ingkang nembé mbetahaken pakaryan
Pandamelan ingkang sepindhah, Anggasuta ngginakaken enem kothak ingkang kaisi toya, ingkang sedayanipun kasil dados sarem
Anggènipun ndamel sarem punika lajeng dipun tumuti déning bebrayan désa
Menawi pandamelanipun boten ngancik enem kothak, tambak saremipun dipun pitadosi boten kasil
Sasampunipun nyobi malih kanthi wekdal satunggal wulan tur kasil panènipun, Anggasuta lajeng nindakaken "nyadar" (slametan)
Upacara nyadar kawontenaken kaping tiga saben taun, inggih punika ing wulan Juni utawi Juli, Agustus, kaliyan Sèptèmber
Sadèrèngipun nindakaken upacara nyadar, sesepuh désa ngawontenaken pasamuwan ngrembug paleksanan upacara punika saha nyepakaken kalih pusaka arupi dhuwung kaliyan tumbak, sarta nyepakaken piring keramik ageng aran "panjang" kagem wadhah dhaharan
Upacara kaping satunggal kaliyan kalih katindakaken ing makam Anggasuta, wondéné upacara kaping tiga katindakaken ing griyanipun Anggasuta ingkang pusaka dhuwung kaliyan tumbak désa sumimpen ing ngrika
Nyadar kaping satunggal kaliyan kalih ngagem sekar, menyan, wedhak, sekul, lawuh tigan, ayam, kaliyan bandeng, wondéné nyadar kaping tiga ngagem pirantos "panjang" kagem wadhah sekul, tigan, kaliyan bandeng
Mligi kagem nyadar kaping tiga, kawedalaken saha kawaosaken naskah kina ingkang dumados saking naskah "Sampurna Sembah" kaliyan "Jatiswara" ingkang ngewrat piwulang-piwulang agami Islam
Kajawi punika, dhuwung kaliyan tumbak désa kawedalaken déning sesepuh désa
Upacara nyadar kaping satunggal inggih punika upacara nyekar ingkang katindakaken nalika jam 4 sonten, dinten Jumuwah wulan Juni
Bebrayan ing Pinggir Papas tindak dhumateng makam leluhur ing Désa Kebun Dhadhap kagem nyekar makam mawi kembang setaman
Sekawan dasa sesepuh adat ngagem sandhangan werni cemeng sami nyekar ing makaming Anggasuta, lajeng wonten acara donga ingkang dipun pimpin déning sesepuh adat ngagem sandhangan werni pethak
Sabibar punika, sakathahing warga ingkang rawuh kintun donga tanpa nindakaken nyekar malih
Sasampunipun nyekar, bebrayan kedah nyipeng ing griyanipun para warga ingkang celak kaliyan makam
Nalika wanci énjing, bebrayan sami olah-olah sekul, tigan, ingkung, kaliyan bandeng kagem slametan
Sarampungipun slametan, berkatipun dipun bekta kondur kagem tangga ingkang boten dugi utawi wonten alangan
Tata cara upacara nyadar kaping kalih katindakaken kanthi cara ingkang sami kaliyan upacara nyadar kaping satunggal.
Upacara nyadar kaping tiga katindakaken nalika wulan Sèptèmber ing griyanipun Anggasuta
Sesepuh adat miwiti upacara punika kanthi acara donga ingkang dipun lajengaken kanthi maos naskah rontal macapat ingkang asesirah "Sampurna Sembah" kaliyan "Jatiswara"
Bénjingipun, panyarta upacara nyadar ngawontenaken upacara rasulan
Upacara rasulan punika acara dhahar sareng mawi wadhah "panjang" (piring keramik)
Berkat saking upacara rasulan racakipun dipun bekta kondur kagem tangga ingkang boten dugi utawi kulawarga ingkang wonten alangan.